Рођен је 1881. године. Још као средњошколац заинтересовао се за социјалистичке идеје. Године 1903. био је један од оснивача Српске социјалдемократске странке, а био је и уредник „Радничких новина”. Завршио је права на Београдском универзитету и од 1908. године се посветио професионалном политичком раду као секретар Српске социјалдемократске партије. Као резервни поручник учествовао је у Балканским ратовима иако се противио територијалном ширењу Србије и ослобођење Косова је сматрао империјалним освајањем. Године 1914. издао је књигу „Србија и Арбанија”. Када је избио Први светски рат, иако је његова партија била једина странка у Европи чији су посланици гласали против ратних кредита, Димитрије се одазвао мобилизацији. Погинуо је у Колубарској битци, новембра 1914. године у близини Лајковца, на Враче брду.